TILLIDSSKABENDE FORANSTALTNINGER, DER FREMMER FASTLÆGGELSEN AF EN STRATEGISK RAMME

Regionsudvalget erkender, at samarbejdet mellem virksomhederne i klyngerne skal stimuleres for at fremme etableringen af et førsteklasses net af klyngenetværk, som giver dem mulighed for at deles om tjenesteydelser og bedste praksis på europæisk og internationalt plan. Dette kan f.eks. ske gennem:

— udvikling og udbredelse af samarbejdsinstrumenter med henblik på deling af den viden, der er fremkommet i de regionale klynger,

— fremme af arrangementer/møder/match-dage med de forskellige aktører, især virksomhederne, fra de forskellige klynger,

— udarbejdelse af en fælles årsrapport om aktiviteterne i alle europæiske klynger,

— tilskyndelse til udvikling af fælles tjenester på bl.a. uddannelses- og informatikområdet.

Regionsudvalget understreger vigtigheden af, at de offentlige forvaltninger stimulerer projekter, der kan foregribe efterspørgsel, ved at:

— forbinde de forskellige regioners observationscentre og organer for teknologisk overvågning gennem oprettelse af et europæiske system til overvågning af industriel forskning og innovation samt forbedring af informationen om intellektuelle ressourcer, der kan gøre det muligt at forudse løsninger på udbudssiden og finde frem til værdiskabende teknologier,

— stimulere samarbejdet med de europæiske teknologiplatforme,

— udvikle offentlige projekter, som forskellige regioner tager del i (fælles specifikationer og indkøbsprocesser),

— tilskynde til fælles regler i forskellige regioner, som kan fremme eller foregribe udviklingen af innovative teknologier.

Regionsudvalget gentager, at det er absolut nødvendigt at samle de eksisterende oplysninger i en enkelt europæisk informationsplatform for klynger (INFOCLUSTER) og inkorporere funktioner, der er nyttige for virksomhederne, og som kun delvist dækkes i dag. Udvalget er her af den opfattelse, at det europæiske observationscenter for klynger vil være det bedst egnede organ til udvikling af en sådan informationsplatform:

— Et system for regional information, som strukturerer og samler det aktuelle udbud af infrastrukturer og forskningscentre, virksomheder, der er aktive på forsknings-, udviklings- og innovationsområdet, universiteter og andre centre, forskningsstrategier, væsentlige tekniske og politiske kontakter osv.. Et sådant system ville lette de indbyrdes kontakter mellem de forskellige videnscentre og klyngerne. Det kunne ledes af Europa-Kommissionen i samarbejde med Regionsudvalget, der kunne formidle kontakt til regionerne og de klynger, der findes på regionalt plan.

— Et dynamisk konkurrencebarometer, hvor klynger kan sammenligne sig med andre klynger med tilsvarende karakteristika og få kendskab til deres relative stilling i forhold til konkurrenterne.

— En oversigt over klyngepolitikker, der viser de nationale og regionale programmer og politikker, der anvendes i hvert enkelt geografisk område på alle felter (støtte til forskning, udvikling og innovation, finansielle støtteinstrumenter, uddannelsesprogrammer og udveksling osv.), med henblik på informationsudveksling.

— Forskellige rapporter om virksomheders eller klyngers bedste praksis med hensyn til vidensdeling.

Regionsudvalget bekræfter, at det er nødvendigt at fremme samarbejdet mellem finansieringsinstrumenter for innovation (kapital, gæld, direkte støtte) i de forskellige regioner eller lande med henblik på at lette investeringer i store projekter, som via klyngerne omfatter flere regioner i forskellige europæiske lande. De burde gives et løft med større støtte fra europæiske fonde som EIB og EIF.

Regionsudvalget mener, at klynger kan deles om ressourcer og tjenester, så de får fælles adgang til tjenester af større kvalitet:

— en jobbørs for specialiserede job samt udvekslings- og uddannelsesprogrammer for forskere i den private sektor,

— mobilitet blandt virksomheder, som deler inkubatorernes (udviklingsparkernes) faciliteter og tjenester,

— udveksling af tekniske kompetencer, forskningsinfrastrukturer og produktionsudstyr, som gør det muligt at opnå stordriftsfordele,